Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2010 M. GRUODŽIO 15 D. NUTARIMO NR. 1786 „DĖL LIETUVOS VYRIAUSIOJO ARCHYVARO TARNYBOS NUOSTATŲ PATVIRTINIMO“ PAKEITIMO

2024 m. gegužės 29 d. Nr. 413

Vilnius

Lietuvos Respublikos Vyriausybė nutaria:

Pakeisti Lietuvos vyriausiojo archyvaro tarnybos nuostatus, patvirtintus Lietuvos Respublikos Vyriausybės 2010 m. gruodžio 15 d. nutarimu Nr. 1786 „Dėl Lietuvos vyriausiojo archyvaro tarnybos nuostatų patvirtinimo“, ir juos išdėstyti nauja redakcija (pridedama).

Finansų ministrė,

pavaduojanti Ministrą Pirmininką	Gintarė Skaistė

Kultūros ministras	Simonas Kairys

PATVIRTINTA

Lietuvos Respublikos Vyriausybės

2010 m. gruodžio 15 d. nutarimu Nr.1786

(Lietuvos Respublikos Vyriausybės

2024 m. gegužės 29 d. nutarimo Nr. 413

redakcija)

LIETUVOS VYRIAUSIOJO ARCHYVARO TARNYBOS NUOSTATAI

I SKYRIUS

BENDROSIOS NUOSTATOS

1. Lietuvos vyriausiojo archyvaro tarnyba yra Lietuvos Respublikos Vyriausybės įstaiga.

2. Lietuvos vyriausiojo archyvaro tarnyba yra biudžetinė įstaiga (juridinio asmens kodas 188697087), turinti sąskaitų bankuose ir antspaudą su Lietuvos valstybės herbu ir savo pavadinimu. Lietuvos vyriausiojo archyvaro tarnybos buveinė: Vilnius, Mindaugo g. 8, LT-03107.

3. Lietuvos vyriausiojo archyvaro tarnybos finansavimo šaltiniai – Lietuvos Respublikos valstybės biudžeto asignavimai ir kitų valstybės pinigų fondų lėšos.

4. Lietuvos vyriausiojo archyvaro tarnybos savininkė yra valstybė. Lietuvos vyriausiojo archyvaro tarnybos savininko teises ir pareigas, išskyrus sprendimų dėl Lietuvos vyriausiojo archyvaro tarnybos nuostatų tvirtinimo, Lietuvos vyriausiojo archyvaro tarnybos pertvarkymo, reorganizavimo ar likvidavimo, buveinės pakeitimo, Lietuvos vyriausiojo archyvaro priėmimo į pareigas ir atleidimo iš jų priėmimą, įgyvendina Lietuvos Respublikos kultūros ministerija, kuri atlieka Lietuvos Respublikos biudžetinių įstaigų įstatyme nurodytas funkcijas, sprendžia kitus įstatymuose jos kompetencijai priskirtus klausimus. Sprendimus dėl Lietuvos vyriausiojo archyvaro tarnybos nuostatų tvirtinimo, Lietuvos vyriausiojo archyvaro tarnybos pertvarkymo, reorganizavimo ar likvidavimo, buveinės pakeitimo, Lietuvos vyriausiojo archyvaro priėmimo į pareigas ir atleidimo iš jų priima Vyriausybė.

5. Lietuvos vyriausiojo archyvaro tarnyba turi interneto svetainę (https://archyvai.lrv.lt), socialinio bendravimo interneto svetainę „Facebook“, kuriose skelbiami vieši pranešimai ir kita informacija. Teisės aktų nustatytais atvejais vieši pranešimai gali būti skelbiami ir kitose visuomenės informavimo priemonėse.

6. Lietuvos vyriausiojo archyvaro tarnyba veikia kultūros ministrui pavestoje dokumentų ir archyvų valdymo srityje.

7. Lietuvos vyriausiojo archyvaro tarnybos nuostatai (toliau – Nuostatai) keičiami Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento patvirtinimo“, nustatyta tvarka.

II SKYRIUS

LIETUVOS VYRIAUSIOJO ARCHYVARO TARNYBOS VEIKLOS

TIKSLAS IR FUNKCIJOS

8. Lietuvos vyriausiojo archyvaro tarnybos veiklos tikslas – padėti Lietuvos vyriausiajam archyvarui įgyvendinti archyvų ir dokumentų srities valstybinį administravimą.

9. Lietuvos vyriausiojo archyvaro tarnyba, siekdama Nuostatų 8 punkte nustatyto veiklos tikslo, atlieka šias funkcijas:

9.1. rengia teisės aktų, susijusių su dokumentų ir archyvų valdymo ir naudojimo valstybiniu administravimu projektus;

9.2. rengia Lietuvos vyriausiojo archyvaro teikiamų derinimo išvadų projektus dėl kitų valstybės institucijų ir įstaigų parengtų, su dokumentų ir archyvų valdymo ir naudojimo politika susijusių, teisės aktų projektų ir kitų dokumentų;

9.3. analizuoja ir teikia siūlymus Lietuvos vyriausiajam archyvarui dėl valstybės ir savivaldybių institucijų, įstaigų ir įmonių veiklos dokumentų perdavimo valstybės archyvams;

9.4. rengia Lietuvos Respublikos poziciją Europos Sąjungos institucijose ir jų darbo organuose nagrinėjamais klausimais, taip pat teikia išvadas ir pasiūlymus dėl kitų valstybės institucijų ir įstaigų rengiamų pozicijų;

9.5. perkelia į nacionalinę teisę Europos Sąjungos dokumentų ir archyvų valdymo ir naudojimo srities teisės aktų nuostatas ir jas įgyvendina (acquis communautaire), vykdo kitus Lietuvos narystės Europos Sąjungoje įsipareigojimus;

9.6. atstovauja Lietuvos interesams Europos Sąjungos institucijose ir jų darbo organuose dokumentų ir archyvų valdymo ir naudojimo srityje;

9.7. organizuoja ir koordinuoja valstybės archyvuose saugomų dokumentų skaitmeninio turinio kūrimą, duomenų kaupimą ir tvarkymą, informacijos apie saugomus dokumentus sklaidą;

9.8. rengia, vertina ir teikia tvirtinimui Lietuvos vyriausiajam archyvarui, licencijų juridiniams ir fiziniams asmenims teikti dokumentų saugojimo paslaugą, projektus;

9.9. rengia, vertina ir teikia tvirtinimui Lietuvos vyriausiajam archyvarui leidimų išvežti dokumentus iš Lietuvos Respublikos projektus;

9.10. teikia siūlymus Lietuvos vyriausiajam archyvarui dėl valstybės ir savivaldybių institucijų, įstaigų ir įmonių vidaus administravimo dokumentų, nevalstybinių organizacijų ir privačių juridinių asmenų veiklos dokumentų, kurių rengimą nustato norminiai teisės aktai, saugojimo terminų rodyklių, rengia šių rodyklių projektus, kartu su centriniais valstybinio administravimo subjektais rengia jiems priskirtoje srityje susidarančių dokumentų saugojimo terminų rodyklių projektus ir teikia juos Lietuvos vyriausiajam archyvarui;

9.11. teikia oficialiųjų elektroninių dokumentų ADOC formatu pasirašymo ir tikrinimo paslaugą valstybės ir savivaldybių institucijoms, įstaigoms ir įmonėms, nevalstybinėms organizacijoms, privatiems juridiniams ir fiziniams asmenims;

9.12. vykdo Lietuvos Respublikos valstybės informacinių išteklių valdymo įstatymo 12 straipsnio 5 dalyje, Lietuvos Respublikos kino įstatymo 16 straipsnio 1 dalyje jai nustatytas funkcijas;

9.13. teikia informaciją valstybės ir savivaldybių institucijoms, įstaigoms ir įmonėms, privatiems juridiniams ir fiziniams asmenims Lietuvos vyriausiojo archyvaro tarnybos kompetencijai priskirtais klausimais;

9.14. nagrinėja asmenų prašymus ir skundus.

III SKYRIUS

LIETUVOS VYRIAUSIOJO ARCHYVARO TARNYBOS TEISĖS

10. Lietuvos vyriausiojo archyvaro tarnyba, siekdama jai nustatytų veiklos tikslų ir atlikdama jos kompetencijai priskirtas funkcijas, turi teisę:

10.1. gauti iš valstybės ir savivaldybių institucijų ir įstaigų, taip pat kitų įstaigų, įmonių ir organizacijų informaciją ir pasiūlymus Lietuvos vyriausiojo archyvaro tarnybos kompetencijai priskirtais klausimais;

10.2. sudaryti iš valstybės ir savivaldybių institucijų ir įstaigų, taip pat kitų įstaigų, įmonių ir organizacijų atstovų darbo grupes ir (ar) komisijas teisės aktų projektams rengti;

10.3. pagal kompetenciją sudaryti sutartis ir susitarimus su Lietuvos Respublikos ir užsienio valstybių fiziniais ir juridiniais asmenimis.

IV SKYRIUS

LIETUVOS VYRIAUSIOJO ARCHYVARO TARNYBOS VEIKLOS ORGANIZAVIMAS

11. Lietuvos vyriausiojo archyvaro tarnybos veikla organizuojama pagal kultūros ministro tvirtinamą Lietuvos vyriausiojo archyvaro strateginį veiklos planą ir pagal Lietuvos vyriausiojo archyvaro patvirtintą metinį veiklos planą.

12. Lietuvos vyriausiojo archyvaro tarnybai vadovauja Lietuvos vyriausiasis archyvaras, kurį Lietuvos Respublikos valstybės tarnybos įstatymo nustatyta tvarka priima į pareigas ir atleidžia iš jų Vyriausybė. Lietuvos vyriausiasis archyvaras atskaitingas Vyriausybei ir kultūros ministrui.

13. Lietuvos vyriausiasis archyvaras:

13.1. vykdo Biudžetinių įstaigų įstatymo 11 straipsnio ir Dokumentų ir archyvų įstatymo 5 straipsnio 3 dalyje nustatytas funkcijas;

13.2. tvirtina valstybės archyvų metinius veiklos planus;

13.3. koordinuoja ir kontroliuoja valstybės archyvų veiklą;

13.4. priskiria kiekvienam valstybės archyvui administruoti Nacionalinio dokumentų fondo dalį;

13.5. įgalioja Lietuvos vyriausiojo archyvaro valstybės tarnautojus tirti administracinius nusižengimus, surašyti administracinių nusižengimų protokolus.

14. Jeigu Lietuvos vyriausiojo archyvaro laikinai nėra arba jis negali atlikti savo funkcijų, jo funkcijas atlieka Lietuvos vyriausiojo archyvaro įgaliotas valstybės tarnautojas.

15. Lietuvos vyriausiojo archyvaro tarnybos vidaus auditą atlieka Kultūros ministerijos Centralizuoto vidaus audito skyrius.

V SKYRIUS

BAIGIAMOSIOS NUOSTATOS

16. Lietuvos vyriausiojo archyvaro tarnyba gali būti reorganizuojama arba likviduojama Lietuvos Respublikos civilinio kodekso, Lietuvos Respublikos Vyriausybės įstatymo, Biudžetinių įstaigų įstatymo nustatyta tvarka.

____________________________